Torsten Schack Pedersen (V), 2013-06-11:
Verden er heldigvis ikke statisk, så jeg skal lade være med at sige, at det her er vækstpakkens sidste skatteforslag, for rækkefølgen er lidt anderledes, end hvad jeg tog højde for, da jeg sad og skrev min ordførertale.
Men det er så vækstpakkens andet skatteforslag, og det forslag indeholder en række lempelser af de energiafgifter, som jo nok er verdens højeste, nemlig de danske.
Hvis grønne afgifter bare sender arbejdspladser ud af landet, er vi dårligere stillet.
Derfor var det også, som jeg har sagt tidligere, et centralt krav fra Venstre, at vi med vækstpakken skulle lempe de meget høje energiafgifter, som jo som sagt risikerer at koste arbejdspladser i Danmark.
Der er en række elementer på energiområdet, som berøres med dette forslag.
Jeg skal ikke stå og nævne dem alle sammen.
Det afgørende for Venstre er, at vi får virksomhedernes omkostninger til energiafgifter lempet, for det nytter ikke noget, at vi kører med energiafgifter i Danmark, der er så høje, at vi flytter arbejdspladser ud af landet og måske endda til andre lande, hvor de miljømæssige og energimæssige forhold ikke er på niveau med de danske.
For så risikerer vi bare at stå over for den dobbelte udfordring og det dobbelte problem, at vi skubber produktion og arbejdspladser ud af landet og måske også til en produktion, der ikke er så energieffektiv og miljøvenlig som den, vi kan levere herhjemme.
Så tingene skal gå hånd i hånd, og der er en række lempelser.
Som sagt kunne vi fra Venstres side godt have ønsket os et højere ambitionsniveau, også på dette punkt i vækstpakken, men igen er der tale om et skridt i den rigtige retning.
Jeg vil også gerne fremhæve, at forslaget lemper kreditvilkårene for en lang række små og mellemstore virksomheder i forhold til afregning af moms.
Vi ved, at det er en af de store vækstudfordringer for danske virksomheder, at kreditterne er presset, at likviditeten er beskeden, og særlig set i forlængelse af det sidste lovforslag, hvor den lavere selskabsskat følges op af en stigning i lønsumsafgiften, så er der en risiko for, at det vil kunne føre til, at en række pengeinstitutter vil blive presset på deres udlån.
Derfor har det også været vigtigt for Venstre at sikre, at vi modsvarer det med bedre kreditvilkår i forhold til afregning af moms for små og mellemstore virksomheder.
Vi regner med, at denne del af vækstpakken kan give en hjælpende hånd til de virksomheder, for hvem det er adgangen til kapital, der er en af de store hindringer for deres vækst.
Dem giver vi en hjælpende hånd.
Det er næsten 0,5 mia. kr. ekstra, virksomhederne kan beholde.
Lad mig tage et helt konkret element i lovforslaget, som er et skridt i den rigtige retning, men nok desværre ikke nok.
Det drejer sig om de lempeligere regler for farligt affald.
Af hensyn til EU-regler og statsstøtte er reglerne tidligere blevet strammet for at sikre, at vi levede op til EU-reglerne på området.
Jeg er med på, at lovforslaget her indeholder en lempelse, men meldingerne fra shredderbranchen i Danmark er, at vi ikke er kommet langt nok.
Jeg er ked af, at det ikke er lykkedes at finde en bedre model.
Andre lande har fundet løsninger på problemet, og jeg håber virkelig, at idérigdommen fortsat kan leve på det her område.
Jeg har selv været helt nede i maskinrummet i denne sag, men jeg må stadig væk sige, at jeg har en ambition og et håb om, at vi kan finde en bedre løsning, at vi kan finde en løsning, så vi ikke kun får løst en smule af problemet, men får gjort noget mere.
Der er også midler i den aftale, vi har lavet, til investeringsstøtte til shredderbranchen, og jeg håber, at alle hjørner bliver afsøgt endnu en gang for at sikre, at vi ikke står med et afgiftssystem, som gør det vanskeligt at fastholde mange hundrede arbejdspladser i Danmark.
Jeg kan garantere, at vi fra Venstres side her vil stå helt bag regeringen.
Som sagt er det et lovforslag, der er med til at udmønte vækstpakken.
Igen kunne ambitionsniveauet have været højere, men det er et skridt i den rigtige retning, og for Venstre er det afgørende, at vi skaber vilkår, som sikrer, at virksomhederne finder det attraktivt at investere i Danmark, så vi kan skabe arbejdspladser og dermed sikre fundamentet for fremtidens velfærd